נעם סמל

נעם סמל (נולד ב-21 באוקטובר 1946) הוא איש תרבות שכיהן כמנכ"ל התיאטרון הקאמרי משנת 1992 ועד 2017.

ביוגרפיה

סמל נולד בנס ציונה, בן ליוסף סמל (זמל), שכיהן כראש מועצת נס ציונה משנת 1949.
בשנת 1970 קיבל תואר בוגר במשפטים מהאוניברסיטה העברית בירושלים. בשנים 1969–1980 היה אמרגן.
בשנים 1980–1988 כיהן כמנכ"ל תיאטרון חיפה. במסגרת פעילותו זו הקים את במה 2 של התיאטרון.
בשנים 1988–1992 שירת כקונסול התרבות של ישראל בארצות הברית.
בשנת 1992 מונה למנכ"ל התיאטרון הקאמרי. במאי 2017 סיים את תפקידו כמנכ״ל התיאטרון הקאמרי ושמוליק יפרח החליף אותו בתפקיד.
סמל היה נשוי 41 שנה לנאוה סמל, סופרת משוררת ותסריטאית, עד למותה בדצמבר 2017 ואב לשלושה.

קונסול התרבות של ישראל בארצות הברית

פעילות ויוזמות עיקריות מ-1992 – 1988
"קו תרבות ישראל" - הפקת והגשת תוכנית טלוויזיה שבועית בנושאי תרבות ישראלית בתחנות הכבלים בעברית ובאנגלית. תוכניות מיוחדות עם כוכבי הקולנוע והטלוויזיה איליי ואלאך, אן ג'קסון, ג'ייסון אלכסנדר, טובה פלדשו וטוני רנדל.
מרתון הקולנוע הישראלי בעשור האחרון- הפקת אירוע במרכז התרבות 92 ST. Y בניו יורק, 1990.
הופעות התיאטרון הקאמרי של תל אביב בפסטיבל שיקגו, בהצגה שירה של עגנון, אביב 1990.
מפגשים ספרותיים לסופרים ישראלים: א.ב. יהושע, שולמית הראבן, יורם קניוק, משה דור, אהרן אפלפלד, עמוס עוז, יהודה עמיחי.
יזום הפקת מחזאות ישראלית בארצות הברית: גטו בברודוויי, נפש יהודי בוודסטוק, 1989.
קריאה פומבית של מחזות ישראלים בתיאטרון אוף ברודוויי: נהג -ציירת (הלל מיטלפונקט); זה מסתובב ומיסטריה אמריקאית (יוסף מונדי); נעים (נולה צ'ילטון על פי א.ב. יהושע), קיץ 1990.
הצדעה לירושלים בניו יורק - קונצרט פומבי חגיגי בקתדרלת סן ג'ון דה-דיוויין, התזמורת הפילהרמונית של ברוקלין, בניצוח לוקס פוס. אורח כבוד ראש עיריית ירושלים טדי קולק. הצבת הפסל "עקדת יצחק" של מנשה קדישמן בחזית הקתדרלה, אביב 1989.
מסע הרצאות בקמפוסים ואוניברסיטאות על התיאטרון הישראלי. (הרווארד- קיימברידג', אוניברסיטת קליפורניה, גרץ קולג' פילדלפיה ואחרים); מסע הרצאות בקהילות היהודיות, על התרבות בישראל והתמודדות היצירה הישראלית עם נושא השואה.
מסע הופעות באנגלית של השחקנית לאורה ריבלין, חורף 1990.
סדרת הקרנות של סרטי קולנוע ישראלים (בגלל המלחמה ההיא, הקיץ של אביה, רסיסים, הלם קרב, אוונטי פופולו במוזיאונים ובקמפוסים בארצות הברית.
ייזום וארגון משלחת מפיקים בכירים, מנהלי תיאטרון, תסריטאים, מחזאים ושחקנים מניו יורק לישראל, אביב 1990.
משלחת שנייה מברודוויי והוליווד - מחזאים, במאים ושחקנים, יוני 1991.
ביקור ראשון בישראל של אישים מעולם התרבות והאמנות האמריקאי: הארווי ליכטנשטיין - נשיא האקדמיה למוזיקה של ברוקלין (BAM); בארני וג'יין סאלינס - מנהלי פסטיבל שיקגו; רוברט באק - מנהל מוזיאון ברוקלין; ברנרד גרסטיין - מנהל התיאטרון של לינקולן סנטר.
סולידריות עם ישראל - מופע אמני ניו יורק בברודוויי, בעת מלחמת המפרץ. יזום, הפקה, ניהול וגיוס תרומות. הפקת המופע לשידור טלוויזיוני בטלוויזיה הישראלית במלחמת המפרץ, פברואר 1991. שודר בארצות הברית בתחנות הכבלים, מרץ 1991. בין המשתתפים: התזמורת הפילהרמונית של ברוקלין, המשורר הרוסי ייבגני יבטושנקו, ענקי הג'אז ליונל האמפטון, ג'רי מאליגן והרבי מאן. השחקנים: אלן קינג, טוני רנדל, וג'קי מייסון.
הפקת פסטיבל תרבות ישראל "ישראלים-הדור הבא" באקדמיה למוזיקה של ברוקלין Brooklyn Academy of Music, בהשתתפות: נגני התזמורת הקאמרית הישראלית, בניצוח שלמה מינץ בקונצרט "הצדעה לחופש" עם סולנים עולים מברית המועצות; הצגת תיאטרון הקאמרי ואנסמבל עתי"ם - המלט בבימוי רינה ירושלמי; להקת המחול עמקא עם הזמרת עפרה חזה; הזמרת עולה מאתיופיה מסקי; הזמרת אחינועם ניני; רוק ישראלי עם שלמה ארצי ואתי אנקרי; מרכז תרבות יהודי-ערבי בית הגפן בהצגה ראשו של ג'עבר; תיאטרון "גשר" בהצגה רוזנקרנץ וגילדנשטרן מתים. דיונים וערבי-שיח ליוו את אירועי הפסטיבל.
יזום הפקה ועריכה של רבעון מידע - TARBUT בארצות הברית. מופץ בכל רחבי היבשת ומספק מידע על אירועי תיאטרון, קולנוע, ספרות ואמנות פלסטית ישראליים המתקיימים באותה עת.

טלוויזיה

מאז 1998 עורך ומנחה את קפה תיאטרון – תוכנית שבועית בנושאי ספרות, אמנות ומדעי הרוח. קלסתר פניה של החברה הישראלית כפי שהוא משתקף בחיי התרבות שלה.
משנת 2018 משדר מדי יום שישי תוכנית תרבות שבועית "שישי תרבות", המשודרת בכאן תרבות ובערוץ כאן 11.